cy en en de ceb id en cy en ceb de kw pt cy cy cy cy cy cy cy cy es de de cy la fr cy cy en en cy cy en cy cy de cy cy cy cy cy cy cy cy de cy cy cy cy cy cy cy cy cy en en cy cy en cy cy en en de cy cy cy fr cy en cy cy fy en en en en en en en en en en cy cy cy en cy cy cy cy cy cy cy cy en es de cy cy cy cy cy cy en cy en es de cy cy cy cy cy cy en cy cy en cy cy cy cy cy en cy en cy de cy cy cy cy cy cy cy cy cy cy cy cy cy en cy de cy cy cy cy cy cy cy cy cy cy cy cy cy cy cy cy cy en cy cy cy cy cy cy cy cy cy cy cy cy cy cy cy cy cy cy cy cy en cy cy cy de en cy lb en fr ast en en de de cy cy cy cy cy cy cy kn en de cy cy es en cy en de de cy cy cy cy cy tr en de en cy en nl es en en
Newyddion & Blog AGW | Arloesi Gwynedd Wledig | Cynllun LEADER 2014-2020
Thema 1- Ychwanegu gwerth at hunaniaeth leol ac adnoddau naturiol a diwylliannol.
Thema 2 – Hwyluso datblygiad cyn-fasnachol, partneriaethau busnes a chadwyni cyflenwi byr.
Thema 3 – Archwylio ffyrdd newydd o ddarparu gwasanaethau lleol anstatudol.
Thema 4 – Ynni adnewyddol ar lefel cymunedol.
Thema 5 – Manteisio ar dechnoleg ddigidol.
Gwasanaethau Anstatudol – Cydweithio gyda chymunedau yng Ngwynedd
Mae disgwyl cynyddol yn ddiweddar ar gymunedau i gymryd cyfrifoldeb am asedau neu wasanaethau lleol yn sgil toriadau i’r pwrs cyhoeddus.
Nid yw hyn yn gysyniad hollol newydd, yn wir, mae rhai enghreifftiau o grwpiau cymunedol yn perchnogi asedau neu wasanaethau eisoes yn bodoli yn lleol, er bod nifer yn cwestiynu llwyddiant rhai ohonynt (does ond rhaid sôn am bwll nofio Harlech i wneud i rai unigolion ryddhau ebychiad hir.!!!). Beth bynnag yw eich barn, mae’r fenter gymunedol honno yn parhau i ddarparu gwasanaeth gwerthfawr i unigolion a chymunedau’r ardal, ac mae nifer o wersi i’w dysgu o enghreifftiau o’r math hwn o gynllun.
Yn sgil yr uchod mae Arloesi Gwynedd Wledig (AGW) yn awyddus i gydweithio gyda chymunedau yng Ngwynedd er mwyn treialu a dysgu am fodelau gwahanol o drosglwyddo gwasanaethau i drigolion lleol. Prif nod y gwaith fyddai ceisio cyfrannu tuag at greu mentrau cymunedol fydd yn fecanweithiau ar gyfer darparu gwasanaethau i’r dyfodol.
Dros gyfnod yr haf aethpwyd allan i ‘alwad agored’ gan wahodd ceisiadau gan gymunedau fyddai yn fodlon ac yn awyddus i gydweithio gyda ni wrth geisio ymateb i’r her hon. Derbyniwyd adborth cadarnhaol iawn, a diddorol oedd gweld fod y canran uchaf o ymholiadau a cheisiadau yn dod o gymunedau yn ardal Meirionnydd o’r Sir.
Yn ystod mis Hydref rŵan byddwn yn cychwyn gweithio gyda chymunedau Bermo, Bala, Llanystumdwy, Nefyn a Dyffryn Ogwen ar yr her hon. Ac mae’n wir dweud ei fod yn her – gan mai dim syniadau am wasanaethau neu asedau bychain sydd gan y cymunedau hyn dan sylw – mae gan rhain ddyheadau uchelgeisiol sydd yn cynnwys perchnogi asedau a gwasanaethau amrywiol; o lyfrgelloedd, i amgueddfeydd, harbyrau, a thiroedd agored.
Byddwn yn edrych ymlaen at ddiweddaru ein darllenwyr ar y datblygiadau cychwynnol yn ystod y misoedd nesaf – felly cadwch lygaid ar ein blog!
Mae’r dair blynedd diwethaf wedi gweld cynnydd rhyfeddol mewn galw am gerbydau trydan o fewn y DU, cododd y niferoedd o gofrestriadau newydd 3,500 yn 2013 i fwy na 43,000 erbyn diwedd Medi 2015.
Gyda gwestai cenedlaethol megis Travelodge a Premier Inn yn gosod pwyntiau ceir trydan o fewn eu safleoedd, mae’n bwysig i ni geisio a chystadlu gyda’r farchnad newidiol hwn.
Yn sgil hyn, gwelodd Arloesi Gwynedd Wledig gyfle i fonitro’r galw dros gyfnod o flwyddyn, drwy osod 5 pwynt gwefru mewn busnesau twristiaeth ym Meirionydd.
Bydd modd codi ymwybyddiaeth am y pwyntiau gwefru, y rhaglen a’r ardal drwy gofrestru’r manylion ar wefan Zapmap.
Ar ddiwedd y 12 mis, byddwn mewn sefyllfa i asesu deunydd o’r pwyntiau yma gyda’r gobaith y bydd yn annog defnyddwyr ceir trydan a thwristiaid i’r ardal.
Penderfynwyd ar beilota y cynllun ym Meirionnydd oherwydd ei fod yn ardal wledig. Yr oedd y gwaith ymchwil a wnaethpwyd yn cadarnhau mai dim ond tri pwynt gwefru oedd ar gael ac yn gweithio ar draws yr ardal. Yr oedd hyn felly yn cadarnhau fod bwlch ar y map a chyfle i weld effaith ar y niferoedd oedd yn teithio i, ac o gwmpas yr ardal.
Dewiswyd y busnesau drwy baratoi “galwad agored” ble yr oedd rhaid i fusnesau wneud cais i fod yn un o’r safleoedd prawf. Cawsant eu hasesu yn erbyn nifer o feini prawf megis lleoliadau, niferoedd o ymwelwyr, mynediad yn ogystal â pharodrwydd y perchenogion i fod yn bencampwr yn y maes.
Gyda cymorth gan Cyngor Gwynedd, Partneriaeth Twristiaeth Canolbarth Cymru a niferoedd o rwydweithiau busnes lleol yn cylchredeg yr wybodaeth, derbynnwyd dros 30 o ymholiadau a 10 cais llawn.
Pleser yw cadarnhau mai’r canlynol oedd y 5 safle llwyddiannus –
• Byrdir Self Catering, Dyffryn Ardudwy
• Bythynnod Gelli Goch, Trawsfynydd
• Railway Cottage, Y Bala
Mi fydd y gwaith gosod yn cychwyn yn ystod wythnos 12fed Fedi ac mi fyddwn yn eich diweddaru ar y cynllun drwy roi negeseuon rheolaidd ar ein gweplyfr a Trydar @arloesi Gwynedd.
Y gobaith ar ôl blwyddyn o fonitro y byddwn yn rhannu’r wybodaeth, gwersi a ddysgwyd ac unrhyw wybodaeth berthnasol arall gyda chwmnïau, unigolion a grwpiau cymunedol eraill fydd yn meddwl rhedeg cynllun o’i fath yn eu hardaloedd ei hunain.
Prosiect Ynni Plant – Glynllifon a Chanolfan Felinwnda
Posted on Montag, der 1. August 2016Montag, der 1. August 2016 by Aaron
Rydym bellach wedi cychwyn ar ein prosiect Ysgol Ynni i blant rhwng 8 a 12 oed. Prosiect peilot yw Ynni Plant sy’n ceisio ymgysylltu a phlant ifanc er mwyn cynyddu ei llythrennedd ynni yn y cyd-destun ynni lleol. Ar fore glawiog ym Mharc Glynllifon cawsom sesiwn gychwynnol gydag amryw o weithgareddau adeiladu tîm a chyflwyniad hwylus i’r byd ynni gwyrdd i’n paratoi ar gyfer y sesiynnau i’w dilyn. Bu’r plant yn datblygu dealltwriaeth hanesyddol o ynni gyda Osborn Jones a ddangosodd enghraifft o dyrbin dwr sef yr olwyn Pelton a sut mae’n aml iawn yn cael ei ddefnyddio I greu trydan dwr yn lleol ac yn fyd-eang.
Tim Cai Jones yn arbrofi’r olwyn Pelton
Yn ogystal â dysgu am ynni gwyrdd yn ei gyd-destun hanesyddol bu cyfle i’r plant ddod i adnabod ei gilydd drwy weithio mewn tîm i ddatrys problemau a chyfeiriannu gyda’r hyfforddwyr awyr agored Gwydion Tomos ac Arwel Elias. Yn brysur yn trio datrys sut i symud y bel ymbelydrol i’r bwced amddiffynnol a sut i groesi’r ‘gors’ gyda’u tîm cyfan ni lwyddodd y glaw i ddifetha’r sbri! Dywedodd Lisa Meleri Williams ‘mi ges i lawer o hwyl yn gweithio mewn tim i geisio symud y bel ymbelydrol i fewn i’r bwced! Mi lwyddon ni i gael y bel tennis, criced a golff i fewn i’r bwced oedd yn anodd iawn i ddechrau.’
Tîm Gwern yn ceisio croesi’r gors
Wythnos yn ddiweddarach, cynhaliwyd amryw o weithgareddau yn ymwneud ag egni disgyrchiant a ffiseg syml yng Nghanolfan Bro Llanwnda. Crëwyd ceir lego, parasiwtiau, rocedi, ceir gwyllt papur a bu criw yn ceisio cynllunio cerbyd ar gyfer un o’r sesiynau nesaf yng Nglynllifon. Eglurodd Caio Prys a fuodd yn creu ceir lego ac arbrofi ei cyflymder ei fod ‘wedi mwynhau creu’r ceir lego ac wedi dysgu bod mwy o bwysau ar y ceir yn gwneud iddynt symud yn gyflymach lawr yr allt.’
Gwilym, Caio a Ceiri yn arbrofi’r ceir lego
Tamsin, Martha a Lisa yn arbrofi’r ceir papur
Eglurodd Osborn Jones yr hanes o ddefnyddio egni disgyrchiant mewn cyd-destun lleol wrth son am hanes y ceir gwyllt a ddenfyddir yn yr hen chwareli lleol. Gyda’r syniad o gar gwyllt mewn golwg a sut bu’r chwarelwyr yn eu defnyddio ar yr inclen aeth y grwp oedran 10+ ati i gynllunio car gwyllt at y sesiwn nesaf yng Nglynllifon lle bydd angen dylunio car sy’n symud lawr inclen ac yn hedfan ar draws afon yr amffitheatr.
Dros yr wythnosau nesaf bydd cyfle i dreialu amrywiaeth o weithgareddau eraill er mwyn datblygu diddordeb y plant yn y sector egni adnewyddadwy a pheiriannaeth drwy ganwio ar Llyn Padarn, sesiwn Gwyllt Grefft, trip tanddaearol ym Mhenmachno a mwy.
Pam treialu Ysgol Ynni?
Penderfynodd grŵp Arloesi i gymeradwyo’r prosiect Ysgol Ynni am yr haf, mewn un ardal fach, er mwyn peilota’r cysyniad o redeg sesiynau ynni gwyrdd i blant o fewn cymunedau gwledig. Teimlwyd fod arbrofi gyda’r model hwn yn gyfle gwych i ddysgu a rhannu’r arfer da gyda chymunedau eraill.
Aeth grŵp Arloesi ymlaen i benodi person ifanc lleol i gynorthwyo gyda chydlynu’r sesiynau, er mwyn cynnig profiadau pellach. Roeddem yn lwcus iawn o dderbyn cais gan Elin Williams o Penisarwaun i weithio ar gynllun Ysgol Ynni yn ystod yr haf, cyn iddi symud ymlaen i astudio cwrs Meistr mewn ‘Rheolaeth Ynni’ ym mhrifysgol Stirling ym mis Medi. Yn ei hamser rhydd, mae Elin yn oruchwyliwr yn Gelli Gyffwrdd, Cymhorthydd Addysg Arbennig yn Ysgol Waunfawr ac yn gwirfoddoli o fewn grŵp Ynni Padarn Peris.
Mae Elin wedi bod yn gweithio efo ni yn swyddfa Arloesi ers pythefnos bellach, ac yn frwdfrydig a gwir ddiddordeb mewn ynni gwyrdd a gweithio gyda phlant. Mi fydd Elin efo ni nes ddiwedd Awst, ac mi fydd rhan o’i gwaith hi’n cynnwys creu taflenni gwybodaeth i fedru rhannu arferion da gyda chymunedau eraill.
Felly os oes gennych chi syniad am sesiynau diddorol i redeg gyda phlant neu bobl ifanc o fewn eich cymunedau chi, a ddim yn siŵr lle i ddechrau, yna dewch mewn cysylltiad.
Ar ben hynny, mae Elin hefyd yn gweithio efo ni ar adnabod safleoedd hydro cymunedol posib ar draws Gwynedd, yn dilyn llwyddiant diweddar Ynni Padarn Peris ac Ynni Ogwen. Mi fydd y gwaith archwilio wedi’i gwblhau erbyn diwedd Awst, lle byddem yn awyddus i ymgysylltu gyda’r cymunedau wedi’i hadnabod er mwyn amlygu’r cyfleoedd i sefydlu cynllun ynni cymunedol.
Mae’r Ysgol Ynni yn cyffwrdd ar un o brif amcanion rhaglen Arloesi Gwynedd, sef
“AP22: Ennill tir yn sylweddol i ddealltwriaeth trigolion o’r agenda Carbon, eu rôl a’u cyfranogiad ynddi, a datblygiad cynyddrannol eu perchnogaeth ohoni.”
7aith – Byw. Creu. Perfformio.
Posted on Mittwoch, der 6. Juli 2016Mittwoch, der 6. Juli 2016 by Rachel Roberts
Rydym bellach wedi penodi 7 myfyriwr perfformio i weithio ar y prosiect Byw a Bod Perfformio. Bydd y myfyrwyr yn sefyldu cwmni theatr “pop-up”  o’r enw 7aith a fydd yn gwneud perfformiadau artistig i gyflwyno iaith a diwylliant i ymwelwyr ar draws atyniadau twristiaeth Gwynedd dros fisoedd yr haf dan arweiniad Cwmni Franwen.
Dechreuodd y myfyrwyr ei gwaith ar y 27ain o Fehefin ac byddent yn gweithio ar y prosiect am 9 wythnos. Y tîm 7aith yw Steffan Chambers, Sioned Young, Owen Puw Williams, Elen Fôn, Gwenllian Jones-Griffith, Sara Anest ac Erin Ynyr.
Diwrnod 1af y myfyrwyr yn Stiwdio Franwen.
Mae twristiaeth yn gyflogwr mawr yng Ngwynedd ac mae’n cyfrannu’n sylweddol at yr economi. Fodd bynnag, anaml iawn y rhoddir llwyfan i iaith a diwylliant y rhanbarth o fewn y diwydiant, oherwydd efallai nad yw’r rhain yn cael eu hystyried o werth economaidd gwirioneddol. Mae hyn yn cyfateb i’r her a nodwyd yn Strategaeth Datblygu Leol Gwynedd, sef nodi ffyrdd o ychwanegu gwerth at iaith.
Yr wythnos hon mae’r tîm 7aith wedi bod ar daith ar draws atyniadau twristiaeth Gwynedd i ymchwilio am leoliadau posibl i berfformio. Byddant yn performio ar draws y lleoliadau dros gyfnod o dair wythnos, o’r 8fed o Awst hyd at 28ain o Awst 2016. (i’w gadarnhau)
Erin, Gwenllian a Sara yn Gelli Gyffwrdd.
Dilynwch 7aith ar Twitter, Facebook, Snapchat (fw_7aith) a Instagram.
Mwy o fanylion am y prosiect Byw a Bod Perfformio yma.
Aberdaron: Technoleg ddiweddaraf ar lan y Llŷn
Posted on Donnerstag, der 23. Juni 2016Donnerstag, der 23. Juni 2016 by Rachel Roberts
Aelodau Grŵp Cyswllt Twristiaeth Aberdaron a’r Cylch.
Dewiswyd Aberdaron gan Arloesi Gwynedd Wledig i dreialu sut i ddod â mynediad Wi-Fi cyhoeddus i gymunedau anghysbell a gwledig.
Mae mynediad i’r rhyngrwyd yn hanfodol wrth sicrhau bod y twristiaid modern yn gallu gwneud y gorau o’u hymweliad mewn ardal ac yn gadael eu ffrindiau a’u teuluoedd wybod am yr amser gwych maent yn ei gael!
Mewn dinasoedd mawr mae ymwelwyr yn mwynhau cysylltiad rhad ac am ddim i Wi-Fi sy’n cael ei ddarparu fel arfer gan un o’r cwmnïau telathrebu mawr, ond mewn ardaloedd gwledig nid yw hyn yn wir, ac i wneud pethau’n waeth, mae’r ardaloedd hyn – fel Aberdaron – yn aml yn dioddef o ddarpariaeth symudol wael iawn a dim cysylltiad 3G/4G.
Oes bosib i gymunedau gwledig gwneud pethau ffordd eu hunain a dod o hyd i ffyrdd creadigol ac arloesol i gadw i fyny ar fyd modern? Dyma beth mae Arloesi Gwynedd Wledig yn ceisio’i ganfod!
Mae Arloesi Gwynedd Wledig wedi ariannu gosod mynediad i rwydwaith Wi-Fi cyhoeddus ar draws pentref Aberdaron i ddysgu sut y gallai cymunedau gwledig yng Ngwynedd rhedeg eu rhwydwaith Wi-Fi ei hunain.
Poster Wi-Fi Cymunedol Aberdaron
Drwy fanteisio ar gysylltiad Band Llydan Cyflym a ddarperir i’r pentref gan Raglen Cyflymu Cymru Llywodraeth Cymru mae Arloesi Gwynedd Wledig yn cyd-weithio gyda busnesau lleol a’r Ymddiriedolaeth Genedlaethol – sydd i gyd yn aelodau o grŵp Twristiaeth Aberdaron a’r Cylch. Cefnogir y prosiect drwy osod trosglwyddyddion ar eu hadeiladau er mwyn cyflenwi Wi-Fi am ddim i bawb sy’n ymweld â’r pentref a’r traeth cyfagos.
Eglurodd Geraint Jones, cadeirydd y grŵp Cyswllt Twristiaeth Aberdaron a’r Cylch, “Y dyddiau hyn mae pobl o bob oed yn disgwyl medru cysylltu â’r rhyngrwyd i rannu gwybodaeth ar Facebook, gwneud archebion neu i weld pryd mae atyniadau lleol ar agor. Mae medru gwneud y pethau hyn wrth aros yn Aberdaron yn beth da iawn i fusnes.”
Dewiswyd Aberdaron ar gyfer y cynllun peilot oherwydd ei daearyddiaeth unigryw a bod miloedd o dwristiaid yn ymweld â’r pentref bob blwyddyn. Bydd hwn yn rhoi prawf cadarn ar y seilwaith digidol ac yn profi a oes galw am y math hwn o ddarpariaeth.
Esboniodd Rachel Roberts o Arloesi Gwynedd Wledig “Byddwn yn monitro’r gwasanaeth dros y 12 mis nesaf ac yn gofyn am adborth gan ddefnyddwyr. Bydd hon yn wybodaeth ddefnyddiol iawn i gymunedau eraill yng Ngwynedd sydd hefyd yn dioddef o gysylltedd cyfyngedig ac eisiau dilyn esiampl Aberdaron”.
Ar ddiwedd y cynllun peilot 12 mis, crëir pecyn cymorth a fydd yn cynnwys gwybodaeth am sut y sefydlwyd y gwasanaeth, ynghyd â’r holl wersi a ddysgwyd. Bydd hwn ar gael i’r cyhoedd drwy wefan Arloesi Gwynedd Wledig.
Cyllidir Arloesi Gwynedd Wledig drwy Cymunedau Gwledig Llywodraeth Cymru – Rhaglen Datblygu Gwledig Cymru 2014-2020, a ariennir gan Lywodraeth Cymruy a’r Gronfa Amaethyddol Ewrop ar gyfer Datblygu Gwledig.
Am wybodaeth am Raglen Cyflymu Cymru ewch i’w gwefan
Cliciwch yma i ddarllen y datganiad i’r wasg 23/05/16
Prosiect15 – Sgyrsiau arddull “TED” drwy gyfrwng y Gymraeg (Pontio, 08/06/16)
Posted on Montag, der 23. Mai 2016Montag, der 23. Mai 2016 by Aaron
Sgyrsiau arddull “TED” drwy gyfrwng y Gymraeg:
I herio, ysbrydoli, ac ysgogi trafodaeth.
Bydd Prosiect 15 yn darparu llwyfan ar gyfer cyflwyno cyfres o sgyrsiau arddull “TED” gan fodelau rôl llwyddiannus ac ysbrydoledig, trwy gyfrwng y Gymraeg.
Heddiw, mae siaradwyr Cymraeg yn cael eu cysylltu gyda rhai o fusnesau a sefydliadau mwyaf blaenllaw y byd, yn y cyfryngau rhyngwladol, chwaraeon, gwyddoniaeth, gwleidyddiaeth, meddygaeth, a thu hwnt.
Daw Prosiect 15 â 5 o siaradwyr Cymraeg ysbrydoledig llwyddiannus, o gefndiroedd hollol wahanol, i rannu eu profiadau mewn cyfres  o sgyrsiau 15 munud yn amgylchedd dyrchafol yr adeilad Pontio newydd ym Mangor: ei hun yn arddangos y gorau oll o Gymru, a’r ffordd rydym yn rhyngweithio yn rhyngwladol.
Ymhlith y siaradwyr mae peldroediwr rhyngwladol, niwrolegydd, athro yng ngwleidyddiaeth Cymru, a rhedwr marathon gwytnwch eithafol o safon byd.
Bydd y digwyddiad yn cael ei gynnal mewn partneriaeth ag  Arloesi Gwynedd Wledig, BBC Radio Cymru a Pontio.
Meddai Nia Parry ar ran tîm Prosiect 15, “Mae’n wych cael bod yn rhan o’r prosiect cyffrous hwn. Efallai ein bod yn genedl fach mewn rhai ffyrdd, ond mae gennym y fath amrywiaeth gyfoethog  o unigolion ymroddedig, dawnus ac ysbrydoledig y mae eu harbenigedd a’u dylanwad yn hynod o bell gyrhaeddol.  Yr wyf yn eich annog i ymuno â ni i fwynhau noson a fydd yn eich diddanu ac yn eich herio – dewch i wrando ar rai lleisiau ysbrydoledig.”
Meddai Bethan Fraser-Williams o Arloesi Gwynedd Wledig, “Mae Cymru yn enwog am gynhyrchu beirdd a chantorion, fodd bynnag, fel cenedl rydym wedi rhagori mewn sectorau eraill megis gwyddoniaeth, gwleidyddiaeth a pheirianneg. Mae’n bwysig ein bod yn cydnabod ein llwyddiant ein hunain ac yn annog eraill i ymgeisio i fod yn arweinwyr byd ym mha bynnag faes y maent yn ei ddewis. Ac fel y dyfynnwyd yn ddiweddar yn y wasg -Er gwaethaf cael eu dysgu trwy gyfrwng y Gymraeg!”
Dewch i ymuno â ni yn Pontio ar ddydd Mercher 8fed Fehefin am 7.30yh
Mae tocynnau ar gael yn Pontio https://tocynnau.pontio.co.uk/Online/prosiect16
Am ragor o wybodaeth ewch i’n gwefan www.prosiect15.cymru
MaeArloesi Gwynedd Wledig yn cyflenwi prosiect LEADER yng Ngwynedd ac mae’n cael ei ariannu drwy Gymunedau Gwledig Llywodraeth Cymru – Rhaglen Datblygu Gwledig 2014-2020, sy’n cael ei hariannu gan Gronfa Amaethyddol Ewrop ar gyfer Datblygu Gwledig a Llywodraeth Cymru.
Swydd Haf Ysgol Ynni
Posted on Freitag, der 20. Mai 2016Donnerstag, der 2. Juni 2016 by Rachel Roberts
Trosolwg y Cynllun Ysgol Ynni
Bu Arloesi Gwynedd Wledig yn cymryd rhan yn natblygiad Cyd Ynni ac mae wedi cefnogi ymgyrch Ynni Ogwen a Rhannu Cymunedol Padarn Peris. Mae’r gweithgareddau hyn wedi creu ymwybyddiaeth leol o fanteision cynlluniau ynni adnewyddadwy dan berchnogaeth pobl leol ac maent wedi llwyddo i ymgysylltu â’r gymuned. Dangosir hyn o’r £700,000 sydd wedi’i godi mewn 4 wythnos ar gyfer y ddau gynllun ynni dŵr cymunedol.
Yn gyffredinol mae Cyd Ynni a chynlluniau ynni cymunedol yn cynnig amrywiaeth o fanteision i’r economi lleol. Yn ogystal â chynhyrchu ynni adnewyddadwy a chadw incwm o fewn y gymuned leol, mae ganddynt hefyd y potensial i greu swyddi.  Un o nodau allweddol Cyd Ynni yw nodi cyfleoedd i gydweithio rhwng prosiectau er mwyn uchafu’r manteision i’r economi leol. Felly mae ysbrydoli’r genhedlaeth iau a’u hannog i ddilyn gyrfa mewn ynni adnewyddadwy yn elfen allweddol.
Mae prosiect Ynni Plant yn ceisio treialu ysgol haf ynni i blant er mwyn annog plant rhwng 8 a 12 oed i gymryd diddordeb mewn ynni adnewyddadwy (gyda phwyslais ar ynni dŵr), datblygu eu dealltwriaeth o’r cyd-destun hanesyddol, a chynyddu eu hymwybyddiaeth o amrywiaeth o brosiectau sy’n cael eu datblygu yng Ngwynedd.
Os yw’r cynllun peilot yn llwyddiannus, y nod yw ailadrodd y prosiect mewn ardaloedd eraill drwy ddefnyddio’r brand, y gweithgareddau a’r rhaglen mewn ardaloedd eraill o Wynedd.
Prif elfennau’r prosiect peilot yw:
Hanner diwrnod yr wythnos o weithgareddau dros gyfnod o chwe wythnos yn ystod haf 2016
Targedu grŵp oedran 8 – 12 oed (blynyddoedd 4 i 6) ar gyfer 20 o bobl ifanc, wedi’i rannu 50/50 rhwng merched a bechgyn.
Targedu plant yn nalgylch Felinwda, Llandwrog a Brynaerau ac ehangach yn ardal Lleu os oes angen.
Yn cael ei gydlynu gan Osborn Jones (cyn Reolwr-gyfarwyddwr ADC Systems sef rhagflaenydd Euro DPC, Llanberis) Arwel Elias (Arweinydd gweitgareddau awyr agored ac Ymgynghorydd ymweliadau awyr agored Gwynedd a Môn) Addysg Awyr ar sail wirfoddol. Hefyd darperir cymorth gan gyn-beirianwyr profiadol.
Cynhwysir dadansoddiad llawn o’r gweithgareddau yn yr atodiad gyda’r uchafbwyntiau isod:
Dod i adnabod ei gilydd drwy ddatrys problemau: Gweithgareddau amrywiol yn cyflwyno disgyrchiant, gwasgedd awyr, trosglwyddo ynni, defnyddio cwmpawd.
Rasys ceir o wahanol fathau: Defnyddio disgyrchiant yn bŵer ar gyfer ceir bach yna ogystal â sbringiau ac awyr dan bwysau. Ymchwilio i ffurfiau eraill o ynni potential.
Canŵio ar Lyn Padarn: Dysgu am hanes Llyn Padarn. Bydd hefyd yn gyfle i edrych ar sut y defnyddiodd y diwydiant llechi ynni dŵr a’r cysylltiad â datblygiadau cyfredol yn y maes drwy gyfrwng Cyd Ynni.
Ymweliad â phrosiect hydro: Taith i weld prosiect ynni dŵr yn gweithio, a hwylusir gan yr Ymddiriedolaeth Genedlaethol (Keith Jones). (I’w drefnu fel taith ychwanegol).
Amffitheatr Glynllifon: Diwrnod archwilio i nodi adnoddau: Arbrofion gyda cheir roced gan ddefnyddio tanwydd gwyrdd a fydd yn vreu “fflach a bang”. Bydd y gweithgaredd yn archwilio i greu ocsigen a hydrogen o ddŵr, dulliau o storio ynni a chreu alcohol a siwgr. Bydd y gweithgaredd hwn yn annog plant i ddefnyddio technolegau hen a newydd i nodi sut y gellir defnyddio’r amgylchedd i gynhyrchu ynni a’i defnyddio i bwrpas diwydiannol e.e. cerbydau cyflym cario ‘nwyddau’ a ‘pjobol’ – rocedi, ceir cebl, tyrbinau Pelton ac ynni wedi ei stroio.
Taith diwedd tymor i chwarel lechi (Rhiw Bach): Y nod fydd crynhoi canfyddiadau’r Ysgol Haf Ynni Plant. Bydd y plant yn dysgu sut roedd ynni dŵr yn cael ei ddefnyddio i ddod â llechi i’r wyneb a sut mae technoleg debyg yn cael ei defnyddio heddiw. Bydd hyn yn cael ei wneud o dan drwydded drwy AALA (Trwyddedau Gweithgareddau Antur).
Trosolwg y Swydd: Rydym yn edrych i gyflogi person weithio dros 8 wythnos yn ystod yr haf i gefnogi y cynllun Ynni Plant, datblygu pecyn addysg Ynni Gwynedd a creu cysylltiadau gyda Mentrau Ynni yng Ngwynedd.  Bydd rhan pwysig o’r gwaith yn cynnwys annog diddordeb ymysg merched ac adnabod ffyrdd o ennyn eu cyfranogiad yn y sector ynni a perianneg yn benodol.
Prif gyfrifoldebau: Gweler isod prif gyfrifoldebau y swydd
Darparu cefnogaeth ymarferol i’r cynllun Ynni Plant. Bydd hyn yn cynnwys paratoi, trefnu a mynychu y digwyddiadau.  Mae disgwyl i’r ymgeisydd llwyddiannus gyfrannu at y gweithgareddau gan canolbwyntio ar gyfranogiad y merched yn ystod y gweithdai.
Paratoi Pecyn Addysg Ynni Plant fydd yn adnodd i gyrff neu mudiadau eraill sydd am ailadrodd y weithgaredd Ynni Plant. Bydd y deunydd ar gyfer paratoi y pecyn ar gael yn ystod y weithgaredd.
Cydlynu a darparu arweiniad i’r gwaith ffilmio yn ystod y weithgaredd Ynni Plant.
Cwblhau gwaith arfarnu cyson yn ystod y weithgaredd Ynni Plant a sicrhau mewnbwn y pobl ifanc, arweinwyr gwirfoddol a rhieni.
Datblygu deialog gyda mentrau ynni lleol (e.e. Ynni Ogwen, Ynni Padarn Peris) a adnabod cyfleoedd i gydweithio ar gynlluniau plant a phobl ifanc.
Dealltwriaeth a diddordeb mewn gwyddoniaeth, peirianneg a ynni gwyrdd (hanfodol)
Dealltwriaeth o fyd addysg (delfrydol)
Profiad o weithio gyda plant a phobl ifanc (hanfodol)
Y gallu i gyfathrebu ar lafar ac yn ysgrifenedig yng Nghymraeg a Saesneg (hanfodol)
Bydd eich cyflog gros yn £250 yr wythnos a bydd yswiriant gwladol yn cael ei dynnu os ydych dros 21 oed, sy’n rhoi cyflog net o £238.54 yr wythnos, a fydd yn cael ei dalu yn uniongyrchol i’ch banc trwy BACS.
Eich cyfnod o amser ar y prosiect fydd 8 wythnos.
Statws eich cyflogaeth fydd Llawn Amser.
Bydd y prif lleoliad ym Mhorthmadog ond bydd gofyn teithio i amryw o leoliadau.
Rhaid i ymgeiswyr fod â chyfeiriad parhaol yng Ngwynedd.
Mae’n wythnos 37 awr, a gall unigolion gymryd hyd at 3 diwrnod o wyliau gyda chaniatâd y busnes lleoliad a staff Arloesi.
Am sgwrs neu ffurflen gais cysylltwch â Rhian Hughes rhian@arloesigwyneddwledig.com  neu ffoniwch (01766) 515946 www.arleosigwyneddwledig.com
Cliciwch yma i lawrlwytho’r ffurflen gais.
Dyddiad Cau 10fed o Fehefin, 2016.
Anfonwch eich ffurflen gais i sylw rhian@arloesigwyneddwledig.com
Swyddfa Arloesi Gwynedd Wledig
Peilot 1af wedi’i gwblhau!
Posted on Mittwoch, der 27. April 2016Mittwoch, der 27. April 2016 by Zoe Pritchard
Mae hi’n gyfnod reit gyffrous yma yn y swyddfa, wrth i Arloesi Gwynedd Wledig gwblhau un o’i brosiectau peilot gyntaf, sef edrych ar ‘Cyllid Torfol’ fel dull o godi arian cymunedol.
Penderfynwyd defnyddio ymgyrch Ynni Padarn Peris ac Ynni Ogwen o godi arian er mwyn adeiladu dwy system ynni hydro fel y peilot gyntaf.
Hoffem longyfarch Ynni Padarn Peris ac Ynni Ogwen yn eu llwyddiant o godi bron i £700,000 mewn cyfranddaliadau mewn dau fis (gyda bron i 90% yn dod o’r gymuned leol!).
Y gwaith rŵan fydd dadansoddi impact y fideos â’r ymgyrch cyfryngau cymdeithasol ag ariannwyd gan Arloesi Gwynedd Wledig, er mwyn dysgu a rhannu arfer da gyda chymunedau eraill ar draws Gwynedd.
Gobeithir rhannu’r darganfyddiadau erbyn mis Mehefin drwy ein gwefan, a chyfrif Trydar a Facebook. Byddem hefyd yn creu ffilm fer gan sgwrsio gyda’r bobl oedd yn rhan o’r ymgyrch, fel ffordd arall o rannu’r gwersi a ddysgwyd.
Gweler linciau isod i fideos Ynni Padarn Peris ac Ynni Ogwen:
Posted on Freitag, der 18. Dezember 2015 by Aaron
Hoffwn eich gwahodd busnesau yn Eryri i fynychu cyflwyniad ar Rhodd Ymwelwyr yn cynnwys ein gwestai arbennig Karen Mitchell o Nurture Lakeland..
Bydd cyfle i fusnesau cymryd rhan mewn cynllun peilot Rhodd Ymwelwyr yn Eryri dros gyfnod o 12 mis.
I gofrestru i fynychu, ewch i’r dudalen Eventbrite:
Neu cysylltwch â Rhian Hughes ar 01766 515946 / rhian@arloesigwyneddwledig.com
Croeso i Arloesi Gwynedd Wledig!
Posted on Donnerstag, der 10. Dezember 2015Donnerstag, der 10. Dezember 2015 by Aaron
Croeso i Arloesi Gwynedd Wledig, Cynllun LEADER yng Ngwynedd.
Mae’r Cynllun bellach wedi agor ac rydym yn edrych ymlaen i dderbyn ymholiadau.
Mae’r Grŵp Gweithredu Lleol wedi sefydlu ac mae’r cyfarfodydd cychwynnol bellach wedi cymryd lle, gyda thipyn o brosiectau yn cael eu trafod a datblygu erbyn hyn (gallwch gael hyd i rywfaint o’r prosiectau o dan y tab ‘Prosiectau Cyfredol’). Mae’r 6 aelod o staff yn ein swyddfa ym Mhorthmadog wedi bod yn brysur yn mynd allan i ymweld â grwpiau a chymunedau lleol i hyrwyddo’r Cynllun LEADER ac archwilio cyfleoedd am brosiectau bosib.
Os oes genych ddiddordeb gwybod mwy am y Cynllun, yna mae rywfaint o wybodaeth bellach o dan y tab ‘Arloesi Gwynedd Wledig’. Mae canllawiau pellach a gwybodaeth fwy manwl ar gael i lawr lwytho e.e. canllawiau, amcanion thematig, a ffurflen ymholiad llawn. Gallwch gael hyd i’r dogfennau yma o dan y tab ‘Gwybodaeth’. Dilynwch y linc i’r dogfennau i lawr lwytho!
Yn ogystal gallwch ddefnyddio’r ffurflen ymholiad electronig i gysylltu gyda ni, drwy glicio ar y tab ‘Cysylltu’
-Tîm Arloesi Gwynedd Wledig
ARLOESI GWYNEDD WLEDIG – YOUTUBE
ARLOESI GWYNEDD WLEDIG – FACEBOOK
Ebost / Email address:
ARLOESI GWYNEDD WLEDIG - TWITTER
Twitter Tweets Powered By Weblizar
Proudly powered by WordPress | Theme: Edin by WordPress.com.